REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/366-15

17. septembar 2015. godine

B e o g r a d

ZAPISNIK

62. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 17. SEPTEMBRA 2015. GODINE

U skladu sa članom 42. stav 4. Poslovnika Narodne skupštine, sednica je održana van sedišta Narodne skupštine, u prostorijama Republičke komisije za zaštitu prava u postupcima javnih nabavki, Masarikova br.5, Beograd.

Sednica je počela u 11,10 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Radmilo Kostić, Miloš Tošanić, Goran Kovačević, Dragoljub Zindović, Olivera Pešić, Nikola Jolović, Dejan Radenković, Ivan Jovanović, Momo Čolaković, dr Milorad Mijatović, Vojislav Vujić i Žika Gojković.

Sednici je prisustvovao i Goran Vukadinović zamenik Suzane Šarac.

U toku razmatranja prve tačke dnevnog reda član Odbora Goran Kovačević, napustio je salu u kojoj se održavala sednica.

Sednici nisu prisustvovali Dušica Nikolić, Đorđe Stojšić i Zoltan Pek, niti njihovi zamenici.

Sednici su prisustvovali i Saša Varinac, predsednik Republičke komisije, Vesna Gojković Milin, Hana Hukić, Željko Grošeta, Branislav Cvetković i Vesna Stanković, članovi, i Aleksandra Litričin, sekretar Republičke Komisije.

Na predlog predsednika, Odbor je jednoglasno odlučio da se predloženi dnevni red dopuni tačkom 2. „Davanje saglasnosti predsedniku Odbora, da u ime Odbora potpiše memorandum o saradnji i razumevanju između Vestminsterske fondacije za demokratiju i Narodne skupštine Republike Srbije, odnosno Odbora za finansije, republički budžet i kontrolu trošenja javnih sredstava“.

Na predlog predsednika, Odbor je jednoglasno utvrdio sledeći

D n e v n i r e d:

1.Upoznavanje sa radom i aktivnostima Republičke komisije za zaštitu prava u postupcima javnih nabavki

2. Davanje saglasnosti predsedniku Odbora, da u ime Odbora potpiše Memorandum o saradnji i razumevanju između Vestminsterske fondacije za demokratiju i Narodne skupštine Republike Srbije, odnosno Odbora za finansije, republički budžet i kontrolu trošenja javnih sredstava.

**Prva tačka dnevnog reda**: Upoznavanje sa radom i aktivnostima Republičke komisije za zaštitu prava u postupcima javnih nabavki

Predsednik Republičke komisije za zaštitu prava u postupcima javnih nabavki Saša Varinac, podsetio je članove Odbora na postojeću specifičnu situaciju u finkcionisanju Republičke komisije – donete izmene i dopune Zakona o javnim nabavkama kojima su promenjene procedure u radu Republičke komisije, kao i činjenicu da je podneo ostavku na funkciju predsednika Republičke komisije, da je u toku konkurs za izbor kako novog predsednika, tako i dva nova člana Republičke komisije, i ukazao na okolnosti koje otežavaju rad i postupanje Republičke komisije u propisanim rokovima. Naime, od osnivanja prve republičke komisije u decembru 2003. godine pa do 1. aprila 2013. godine (nepunih 10 godina), primljeno je 6.487 zahteva za zaštitu prava, dok je u periodu od 1. aprila 2013. godine do danas (nepune 2,5 godine) primljeno 5.097 zahteva.

U nastavku izlaganja, detaljno je opisao metodologiju rada Republičke komisije, odnosno kretanje predmeta od trenutka prijema u Republičku komisiju do odlučivanja po istom, i upoznao članove Odbora sa posebnim ovlašćenjima koja Republička komisija ima na osnovu Zakona.

U diskusiji su učestvovali: Veroljub Arsić, Ivan Jovanović, Dejan Radenković, Žika Gojković, Momo Čolaković i Saša Varinac.

Članovi Odbora su ocenili da je rad Republičke komisije veoma bitan za rad državnih organa, ali i za privredu uopšte. Članove Odbora je zanimalo koliko u proseku traje rad po pojedinačnom zahtevu, da li postoji evidencija kod kog člana Republičke komisije se predmeti najduže zadržavaju, da li postoji neka raspodela predmeta po predmetu javne nabavke, na koji način Republička komisija reaguje ako se u postupku traži izuzeće člana Republičke komisije, da li je bilo pritisaka na predsednika Republičke komisije u pojedinim predmetima i da li je zbog toga on podneo ostavku, koliko ima kašnjenja u radu i da li ima probijanja rokova, da li pojedini članovi Republičke komisije rokove češće probijaju od drugih, da li se razmišlja o ujednačavanju prakse o radu veću Republičke komisije u svetlu novih zakonskih odredbi, kako se određuje predsednik veća i na koji način veća odlučuju i dr.

Tokom diskusije ukazano je da je uvođenjem instituta vršioca dužnosti člana Republičke komisije i povećanje broja članova Republičke komisije sa sedam na devet, koje je predviđeno izmenama Zakona koje su stupile na snagu prethodnog meseca, biti ublaženi problemi koji postoje u radu Republičke komisije i zatraženo od Republičke komisije dostavi određene izveštaje, informacije i evidencije: izveštaj za svakog člana Republičke komisije pojedinačno o angažovanju na predmetima, odnosno za koliko dana je odlučeno i otpravljena odluka u tim predmetima, izveštaj o učešću na seminarima, radionicama, okruglim stolovima za svakog člana Republičke komisije, evidencija o odsustvu članova Republičke komisije sa posla. Navedeni podaci treba da se odnose na sva perioda: od 1. januara do 30. juna 2015. godine, i od 1. januara do 31. decembra 2014. godine. Takođe, zatraženo je od Republičke komisije da dostavi i spisak svih savetnika koji ispunjavaju uslove za vršioca dužnosti člana Republičke komisije.

Tokom diskusije predloženo je i da Republička komisija u narednom periodu izdvoji desetak predmeta, od najjednostavnijih do najsloženijih, kako bi članovi Odbora mogli da se upoznaju sa izgledom i sadržinom kompletnog predmeta, od početka do kraja i upoznaju sa stepenom složenosti predmeta, koliko vremena je potrebno za rešavanje predmeta i da li su rokovi primereni složenosti predmeta.

Takođe, predsednik Odbora je obavestio članove Odbora da je 4. septembra 2015. godine održao sastanak sa predsednikom i članovima Republičke komisije radi razmatranja određenih pitanja kao i da je u toku današnjeg dana uputio dopis Upravi za javne nabavke sa zahtevom da dostave podatke o tome ko je od članova ostvarivao dodatne prihode bez saglasnosti Odbora, počev od 12. avgusta kada je Zakon o izmenama i dopunama Zakona o javnim nabavkama stupio na snagu.

Predsednik Republičke komisije Saša Varinac objasnio je da se svi podaci o kretanju predmeta nalaze u elektronskoj bazi, (kada je predmet stigao, kome i kada je dodeljen, kako je postupano u predmetu i dr.), dok Uprava za trezor na dnevnom nivou dostavlja Republičkoj komisiji informacije o licima koja su uplatila taksu, da se predmeti dodeljuju po redu članovima Republičke omisije, bez obzira o kom predmetu javne nabavke se radi, da kada postoje razlozi za izuzeće, član o tome obaveštava predsednika, a ako akt o predloženom izuzeću dođe od stranke u postupku, onda se donosi rešenje o izuzeću. Istakao je da nije bilo pritisaka na njega i ponovio da je razlog njegove ostavke to što nije mogao da se izbori sa profesionalnim poteškoćama koje mesto predsedika Republičke komisije nosi sa sobom. Naglasio je da su zakonski rokovi za postupanje jako kratki, da svi članovi Republičke komisije probijaju te rokove, ali i da svi daju svoj maksimum u radu, da se u proseku po predmetu odlučuje za 20 do 30 dana, u zavisnosti od složenosti samog predmeta i s tim u vezi, ukazao da je situacija je dodatno komplikovana tokom letnjih meseci zbog korišćenja godišnjih odmora, naglasivši da je samo u junu ove godine primljeno čak 266 zahteva za zaštitu prava. U nastavku je upoznao članove Odbora sa načinom na koji se veća određuju, ko čini veća i kako ista rade i odlučuju i pozvao članove Odbora da svoje primedbe koje budu imali na rad Republičke komisije redovno iznose i budućem predsedniku Republičke komisije kao što su i do sada činili.

Pošto je Saša Varinac, predsednik Republičke komisije odgovorio na sva postavnjena pitanja, predsednik Odbora je zaključio raspravu.

**Druga tačka dnevnog reda**: Davanje saglasnosti predsedniku Odbora, da u ime Odbora potpiše Memorandum o saradnji i razumevanju između Vestminsterske fondacije za demokratiju i Narodne skupštine Republike Srbije, odnosno Odbora za finansije, republički budžet i kontrolu trošenja javnih sredstava

Predsednik Odbora upoznao je članove Odbora sa sadržinom Memoranduma čija je svrha uspostavljanje osnovnih principa saradnje Narodne skupštine, odnosno Odbora za finansije, republički budžet i kontrolu trošenja javnih sredstava i Vestminsterske fondacije za demokratiju, obezbeđivanje donacije, kao i prenos znanja na osoblje koje će biti angažovano u Kancelariji za budžet čije osnivanje se predviđa Memorandumom, i čiji rad će biti usmeren na pružanje stručne podrške prvenstveno Odboru za finansije, republički budžet i kontrolu trošenja javnih sredstava, ali i drugim odborima u Narodnoj skupštini kada se steknu uslovi za to.

Povodom ove tačke dnevnog reda nije bilo diskusije.

Odbor je većinom glasova (13 za, 1 nije glasao) dao saglasnost predsedniku Odbora da potpiše navedeni memorandum.

\* \* \*

Sednica je završena u 12,50 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić,s.r.